Aðgerðahópur stjórnvalda vinnur nú að undirbúningi móttöku flóttafólks hér á landi. Katrín Jakobsdóttir, forsætisráðherra, segir verkefnið krefjandi að undirbúa móttöku flóttafólksins, ekki síst vegna óvissu um fjölda sem komi hingað til lands og hversu lengi átökin muni standa yfir.
Ég ætla ekkert að draga úr því að þetta er stórt verkefni því eins og komið hefur fram er auðvitað mikil óvissa hvað við getum átt von á mörgum til landsins og annað sem er svona breyta í þessu er að við vitum auðvitað ekki hversu lengi þessi átök dragast á langinn. Það auðvitað mun hafa áhrif. Við vitum það að flest þetta fólk sem ætlaði bara að mæta í sína vinnu og sinna sínu lífi fyrir sko minna en þremur vikum, er núna á flótta. Auðvitað vill það helst geta bara aftur snúið til síns lífs eins og við myndum öll vilja. En dragist þessi átök á langinn er engin leið að segja til um það hvernig það getur tekist til þannig að við þurfum í raun að vera bæði með skammtímaaðgerðir og langtímaaðgerðir í þessu.
